Rade (Swonewebel)

Rade () is en Dörp in de Gemeen Swonewebel in’n Landkreis Oosterholt, Neddersassen. Bi Rade höört ok de Fährplaat to.

 Geografie 

Rade liggt in de Oosterstoder Masch. Bet to de Werserkorrekschoon (1887–1895) leeg dat ok an de Werser. Vondaag liggt de Hauptstroom von de Werser aver en goden Kilometer in’n Westen. Nich wied af von Rade münnt de fröhere Rechte Blangenarm von de Werser in’n Stroom.

De Naveröörd sünd Hassel un Wortfleet in’n Noorden, Aschwarden un Brook in’n Noordoosten, Meyenborg un Hinnbeek in’n Oosten, Ne’enkarken in’n Süden un Harriersand in’n Noordwesten.

 Historie 

Rade kummt üm 1100 rüm toeerst in de Oorkunnen vör.

In’n April 1854 sünd bi en Füür 19 Hööv afbrennt un in’n Mai 1929 wedder bi en Füür ölven Hööv.

In de Franzosentied von 1810 bet 1814 hett de Oort to de Mairie Blomendal in’n Kanton Vesack höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett bet 1885 to de Amtsvaagdie Ne’enkarken in dat Amt Blomendal tohöört. En lütten Deel mit dree Hüüs hett ganz fröher ok to dat Amt Hagen höört. Na 1885 weer dat in’n Kreis Blomendal. 1932 is dat Deel von’n Kreis Oosterholt worrn.

1966 hett de Oort tohoop mit Ne’enkarken un Aschwarden de Samtgemeen Ne’enkarken billt. Mit de Gemeenreform in Neddersassen to’n 1. März 1974 sünd Gemeen un Samtgemeen oplööst worrn. Rade is Deel von de Gemeen Swonewebel worrn.

 Inwahnertall 

 Religion 

Rade is evangeelsch-reformeert präägt un höört to dat Kaspel von de Michaelskark in Ne’enkarken.

För de Kathoolschen is de St.-Ansgar-Kark in Swonewebel tostännig.

 Kultur 

 Verenen 

Rade hett en egene freewillige Füürwehr.

 Weertschop un Infrastruktur 

 Verkehr 

Dör Rade löppt de Kreisstraat 2, de in’n Noorden na Aschwarden, Wortfleet un Rechtebe geiht un in’n Süden na Ne’enkarken. Von de K 2 geiht na Westen de Inselstraat af, de na Harriersand geiht.

De nächste Autobahn is de Autobahn 27. De Opfohrt 13 Uthleer liggt so 13 Kilometer in’n Noordoosten von Rade.

De nächste Bahnhoff is so bi acht Kilometer wied weg in’n Süden de Bahnhoff Farge an de Bahnlien Farge–Vesack. Dor föhrt de Lien RS 1 von de Regio-S-Bahn Bremen/Neddersassen, de von Farge bet na Veern geiht.

Von September 1911 bet 1931 harr de Oort en egen Bahnhoff an de Nedderwerserbahn.

 Scholen 

Rade hett keen egen School mehr. De Kinner gaht vondaag in Ne’enkarken na School.

 Footnoten 

 Weblenken 

Kategorie:Oort
Kategorie:Landkreis Oosterholt